स्कन्दपुराणम्/खण्डः ७ (प्रभासखण्डः)/प्रभासक्षेत्र माहात्म्यम्/अध्यायः १४९
॥ ईश्वर उवाच ॥ ॥ 
ततो गच्छेन्महादेवि भैरवेश्वरमुत्तमम् ॥ 
ब्रह्मकुण्डस्य ईशाने स्थितं पापप्रणाशनम् ॥ 
चतुर्वक्त्रं महादेवं संस्थितं तीर्थरक्षणे ॥ १ ॥ 
तत्र स्नात्वा महाकुण्डे यस्तं पूजयते नरः ॥ 
पंचोपचारविधिना भक्तियुक्तो यतेन्द्रियः ॥ २ ॥ 
कुलानि यान्यतीतानि भविष्याणि च यानि वै ॥ 
तारयेत्स नरो देवि नात्र कार्या विचारणा ॥ ३ ॥ 
न चात्र संभवस्तस्य विनाशो नैव जायते ॥ 
विमानैश्चरते नित्यं दिवाकरसमप्रभैः ॥ ४ ॥ 
स्त्रीसहस्रैर्वृतो नित्यं क्रीडते देवव द्दिवि ॥ ५ ॥ 
एतल्लिंगं महादेवि चतुर्वक्त्रं महाप्रभम् ॥ 
दृष्ट्वापि तद्विमुच्येत सर्वपापैस्तु मानवः ॥६॥ 
इति श्रीस्कांदे महापुराण एकाशीतिसाहस्र्यां संहितायां सप्तमे प्रभासखंडे प्रथमे प्रभासक्षेत्रमाहात्म्ये भैरवेश्वरमाहात्म्यवर्णनंनामैकोनपंचाशदुत्तरशततमोऽध्यायः ॥ १४९ ॥ ॥ छ ॥ ॥